Primarul din Corbeanca, Anton Valeriu și nepotul acestuia, Robert Ilie Mihăilă pot fi judecați pentru luare de mită în formă contnuată, respectiv, complicitate la această faptă, după ce Curtea de Apel București a respins defintiv contestațiile celor doi la decizia de cameră preliminară dată de Tribunalul Ilfov.
"În baza art.425 ind. 1 alin1 ?i 7 pct.1 lit.b C.proc.pen. raportat la art.347 C.proc.pen. respinge ca nefondate contestațiile formulate de contestatorii – inculpați ANTON VALERIU și MIHĂILĂ ROBERT-ILIE împotriva încheierii de Ședință nr.728/CP/13.12.2023 pronunțate de judecătorul de cameră preliminară din cadrul Tribunalului Ilfov – Sectia Penală, în dosarul nr.1760/93/2023/a1. În baza art.275 alin.2 ?i 4 C.proc.pen.
Obligă fiecare contestator – inculpat la plata către stat a sumei de 300 lei fiecare cu titlu de cheltuieli judiciare. Definitivă", se arată în minuta deciziei Curții de Apel București.
Concret, instanța a stabilit prin această decizie că ancheta DNA este validă din punct de vedere procedural, că probele au fost colectate la dosar cu respectarea tuturor prevederilor legale și că actul de acuzare este legal întocmit.
Astfel, de acum urmează ca toate aceste probe să fie reanalizate pe parcursul mai multor termene de judecată de către magistratul care judecă în fond dosarul la Tribunalul Ilfov.
Dați pe mâna justiției
Procurorii DNA de la Secția de combatere a corupției au dispus trimiterea în judecată, în stare de arest preventiv, a inculpaților:
Valeriu Anton, primar al comunei Corbeanca, județul Ilfov și președinte al Comisiei locale pentru stabilirea dreptului de proprietate asupra terenurilor, pentru comiterea infracțiunilor de:
- luare de mită, în formă continuată,
- spălare a banilor, în formă continuată,
- instigare la fals în înscrisuri sub semnătură privată, în formă continuată,
- participație improprie la fals intelectual și
Robert Ilie Mihăilă, pentru comiterea infracțiunilor de:
- complicitate la luare de mită, în formă continuată,
- complicitate la spălare a banilor, în formă continuată,
- fals în înscrisuri sub semnătură privată, în formă continuată,
- participație improprie la fals intelectual.
"Favoruri" de primar
În rechizitoriul trimis la instanța ilfoveană magistrații DNA notează că în perioada august 2009 - octombrie 2019, inculpatul Anton Valeriu, în calitățile menționate mai sus, i-ar fi pretins unei persoane, pentru a-i rezolva favorabil cererile de restituire a unor terenuri situate pe raza comunei Corbeanca, care fuseseră confiscate de regimul comunist, jumătate din drepturile asupra acelor terenuri, după care ar fi primit, prin intermediari, foloase necuvenite totalizând 3.523.661 euro, rezultate din valorificarea următoarelor bunuri:
- 9 hectare de teren arabil, vândute în anul 2019 cu suma de 450.000 euro,
- 7 ha teren forestier, vândute în perioada 2012-2018 cu suma de 1.655.080 euro,
- 50% din drepturile de despăgubire ANRP pentru 45 ha teren arabil, vândute în anul 2017 cu suma de 1.418.581 euro.
Pentru a disimula natura foloaselor primite cu titlu de mită și beneficiarul real al acestora, la cererea inculpatului Anton Valeriu, ar fi fost încheiate mai multe acte notariale autentificate (în cazul unora dintre acestea fiind folosite și documente falsificate).
În cauză au fost dispuse măsuri asigurătorii asupra mai multor bunuri imobile ce aparțin inculpaților.
Dosarul a fost trimis spre judecare Tribunalului Ilfov cu propunere de a se menține măsurile preventive și asigurătorii dispuse în cauză.